# *ANEXA 3.1.C.4 - Clauzele contractuale specifice prezentelor apeluri de proiecte (Model orientativ)*

# Pentru prezentele apeluri, ANEXA I, SECȚIUNEA II, din Anexa 10.8 „*Forma de contract – model orientativ al Contractului de finanţare*” la *Ghidul solicitantului. Condiţii generale pentru accesarea fondurilor în cadrul Programului Operaţional Regional 2014-2020, cu modificările și completările ulterioare,* se completează cu următoarele prevederi:

# Secțiunea II – Condiții specifice aplicabile Priorității de investitii 3.1, Operațiunea C – Iluminat Public, din cadrul POR 2014-2020

**Articolul 1 Alte obligații ale beneficiarului**

1. Beneficiarul are obligația ca pe perioada de durabilitate prevăzută la art. 2 alin. (5) din Condiții generale, să asigure întreținerea/mentenanța investiției în conformitate cu prevederile legale în vigoare, în caz contrar AM putând dispune rezilierea și recuperarea finanțării acordate în conformitate cu prevederile prezentului contract.
2. Beneficiarul are obligația ca pe perioada de durabilitate prevăzută la art. 2 alin. (5) din Condiții generale să asigure continuitatea procesului delegării gestiunii serviciului de iluminat public sau prestării serviciului de iluminat public prin gestiune directă, după caz, în caz contrar, AM dispunând rezilierea și recuperarea finanțării acordate în conformitate cu prevederile prezentului contract.
3. În cazul în care, pe perioada de implementare și durabilitate, instituţiile abilitate în verificarea, auditarea și controlul implementării POR 2014 – 2020 decid că respectiva investiţie nu respectă legislația privind ajutorul de stat, proiectul va fi declarat neeligibil iar contractul va fi reziliat, AM dispunând recuperarea finanțării acordate şi a dobânzilor aferente, în conformitate cu legislaţia în vigoare.
4. *(în situația nedepunerii avizului Consiliului Concurenței la momentul contractării)*

Beneficiarul se obligă ca până cel târziu la expirarea termenului de 12 luni de la data semnării prezentului contract de finanțare, să prezinte avizul Consiliului Concurenței, prin care se demonstrează că investiţia respectă legislația privind ajutorul de stat, în caz contrar proiectul devenind neeligibil, AM dispunând rezilierea și recuperarea finanțării acordate şi a dobânzilor aferente, în conformitate cu legislaţia în vigoare.

Pe perioada anterior menționată solicitantul nu poate depune nicio cerere de rambursare/plată, iar AMPOR nu va efectua plăți/rambursări.

1. Pe perioada de durabilitate, transmiterea dreptului de folosință asupra obiectelor/bunurilor realizate prin proiect către o terță parte se poate face numai printr-o procedură transparentă și nediscriminatorie, în condiţiile legii, cu respectarea prevederilor art. 107 din Tratatul privind Funcționarea Uniunii Europene, precum și cu respectarea condiției de ajustare corespunzătoare a finanțării nerambursabile acordate în cadrul contractului de finanțare în cazul proiectelor generatoare de venituri nete. Nerespectarea condiției de transmitere a dreptului de folosință anterior menționat poate conduce la rezilierea și recuperarea finanțării acordate în conformitate cu prevederile prezentului contract.
2. Beneficiarul se obligă să mențină dreptul de folosință cu titlu gratuit asupra elementelor parte a sistemului de distribuție aflate în proprietatea operatorului de rețea necesare desfășurării serviciului de iluminat public, pentru o perioadă de cel puțin 5 ani de zile de la plata finală în cadrul prezentului contract de finanțare, în caz contrar, contractul fiind reziliat, AMPOR dispunând recuperarea finanțării acordate în conformitate cu prevederile prezentului contract.
3. Beneficiarul se obligă să mențină în parametrii de funcționare întregul sistem de iluminat public creat prin proiect, corespunzător cu perioada de durabilitate, în caz contrar AM dispunând rezilierea și recuperarea finanțării acordate în conformitate cu prevederile prezentului contract.
4. *(în situația în care nu există operator desemnat la data depunerii cererii de finanțare)*

Beneficiarul se obligă ca până cel târziu la expirarea termenului de 12 luni de la data semnării prezentului contract de finanțare, să prezinte licența de operare a operatorului desemnat, prin care se recunoaște dreptul şi capacitatea de a furniza/presta serviciul de iluminat public în condiţiile legislaţiei aplicabile domeniului reglementat, precum și extrasul din contract prin care se dovedește că activitățile propuse a fi realizate prin proiect nu au fost prevăzute în contract ca investiții sau hotărârea de dare în administrare a infrastructurii tehnco-edilitare, în caz contrar proiectul devenind neeligibil, AM dispunând rezilierea și recuperarea finanțării acordate în conformitate cu prevederile prezentului contract.

1. AM va considera Contractul reziliat de plin drept, fără punere în întârziere, fără intervenţia instanţei de judecată şi fără orice altă formalitate, dacă Beneficiarul nu prezintă extrasul de carte funciară actualizat din care să rezulte înscrierea definitivă a dreptului de proprietate asupra infrastructurii (teren și/sau clădire), precum și încheierea, până la data emiterii autorizației de construire aferente proiectului, dar nu mai târziu de 12 luni de la data intrării în vigoare a prezentului contract de finanțare. OI are obligația monitorizării termenului de 12 luni anterior menționat şi realizarea demersurilor necesare pentru informarea corespunzătoare a AMPOR.

Pe perioada anterior menționată solicitantul nu poate depune nicio cerere de rambursare/plată, iar AMPOR nu va efectua plăți/rambursări.

1. Modificările efectuate asupra bugetului proiectului în conformitate cu prevederile art. 9 din Condiții Generale și respectiv art. 8 din Condiții Specifice POR 2014-2020 nu pot depăși valoarea totală de 5 milioane de euro, calculată la cursul Inforeuro din luna în care intervine modificarea respectivă.